༢༥༠༽༄། ། འགྲོ་མགོན་ཕག་མོ་གྲུ་པའི་རྣམ་ཐར་ཉམས་ལེན་རིན་ཆེན་མི་ཟད་པ་རྒྱ་མཚོའི་གཏེར། ། »»ཨོཾ་སྭསྟི། ཐུབ་པ་ཆེན་པོ་སྐུ་གསུང་ཐུགས་ཉིད་ཀྱི། ། ཕྲིན་ལས་འགྲོ་བའི་ཕན་བདེ་ཆུ་སྣོད་ཟླ་བ་བཞིན། ། རྣམ་དག་ཡོན་ཏན་བདག་ཉིད་རིན་ཆེན་ལ། ། གུས་པས་ཕྱག་འཚལ་རྟག་ཏུ་སྐྱབས་སུ་མཆི། ། འདིར་འཇིག་རྟེན་གསུམ་གྱི་མགོན་པོ་ཆོས་རྗེ་རིན་པོ་ཆེ་དཔལ་ལྡན་ཕག་མོ་གྲུ་པ་དེ་ནི། ཆོས་ཀྱི་སྐུ་རང་བཞིན་གྱིས་རྣམ་པར་དག་པའི་ངོ་བོར་སངས་རྒྱས་ཤིང་། ཚོགས་གཉིས་རྫོགས་པའི་འབྲས་བུས། སྐུ་གསུང་ཐུགས་ཀྱི་ཕྲིན་ལས་ཇི་ལྟར་མཛད་པ་དང་། ཇི་ལྟར་སྣང་བ་དེ་ཐམས་ཅད་བདག་ཅག་གདུལ་བྱ་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་མཛད་པ་ཁོ་ན་ཡིན་པས་དེའི་རྗེས་སུ་བསླབ་པར་བྱའོ། ། དེ་ཡང་འདི་སྐད་བདག་གིས་ཐོས་ཤིང་ཅུང་ཟད་མཐོང་བའི་དུས་གཅིག་ན། སྟོང་གསུམ་གྱི་སྟོང་ཆེན་པོ་འཇིག་རྟེན་ཁམས་འདིའི་དབུས་ཀྱི་ལྟེ་བར་གྱུར་པ། གླིང་བཞི་པ་བར་མའི་ལྷོ་འཛམ་བུའི་གླིང་དུ། ཐུབ་པ་ཆེན་པོ་སྟོན་པ་ཐུགས་རྗེ་ཆེན་པོ་དང་ལྡན་པ་འདི་བྱུང་བའི་བསྟན་པ། བྱང་ཕྱོགས་ཁ་བ་ཅན་གྱི་ལྗོངས་འདིར་རྒྱས་པར་ལུང་བསྟན་པ་ཡིན་ལ། བསྟན་པ་དེ་ཡང་རྒྱས་པར་བྱེད་པའི་བྱེད་པ་པོ་རྒྱལ་བློན་བྱང་ཆུབ་སེམས་དཔའ་ཆེན་པོ་རྣམས་སམ། ཡོངས་ཀྱི་དགེ་བའི་བཤེས་གཉེན་ཐམས་ཅད་ལགས་མོད་ཀྱང་། ཡུལ་ཁམས་ཀྱི་རྒྱལ་ཁམས། མི་ནག་ལ་ནི་འཇིངས་ཆེ། སོ་རྣོ་ལ་ནི་ལྟག་ཚན་མཐུགགདོང་ཆེ་ལ་ནི་བྱས་པ་གཟོ། ཁས་བླངས་པའི་བྱ་བ་ནི་མཐར་འདོན། བྱས་པ་སྟོབས་དང་ལག་རྗེས་ནི་རླབས་ཆེ། དགེ་བ་དང་མི་དགེ་བ་ནི་གང་བདེན་ཆ་མེད་པའི་ས་ཕྱོགས་དེར། གདུལ་བྱ་དེ་ལྟ་བུ་འདུལ་བ་ལ་དགོངས་ནས། ཁམས་སུ་སྐུ་སྐྱེ་བ་བཞེས་སོ་ཞེས་གྲགས་པ་ལགས་སོ། ། དེ་ཡང་སྤྱིར་ཆོ་རིགས་ཕུན་སུམ་ཚོགས་པ་ལགས་མོད་ཀྱང་། ཐུབ་པ་ཆེན་པོའི་བསྟན་པ་ནི་རིགས་གཙོ་བོར་གྱུར་པ་མ་ཡིན། རུས་གཙོ་བོར་གྱུར་པ་མ་ཡིན་པ་ལ་དགོངས་ནས། རིན་པོ་ཆེ་ཉིད་ཀྱི་ཞལ་ནས། ཁོ་བོའི་ཡབ་ནི་མི་ཤིན་ཏུ་གནག་པ། སྡིག་པ་ལ་དགའ་བ། ཉེས་སྤྱོད་ལ་འཇུག་པ་ངན་པ་ཞིག་ཡིན་ཏེ། ཁོ་བོ་དེ་འདྲ་བའི་བུར་སྐྱེ་བ་གསུངས་པ་ལགས་སྐད། དེ་ཡང་ཡབ་ཡུམ་ཤིན་ཏུ་དབུལ་པོར་བཞུགས་ཤིང་འཚོ་བ་རྣམ་པར་མ་དག་པ་ལོངས་སྤྱོད་ཀྱང་། ཇི་ལྟར་པདྨ་ལ་ཆུས་མི་གོས་པ་བཞིན་དུ་དགུང་ལོ་དགུ་བཞེས་པའི་དུས་སུ་མཁན་པོ་ཆེན་པོ་འཕགས་པའི་སྤྲུལ་པའི་སྐུ། ཡན་ཐུབ་བུ་ཚུལ་ཁྲིམས་ལ་རབ་ཏུ་གཤེགས་ནས། དཀར་པོའི་ཕྱོགས་ཀྱི་དགེ་བའི་རྩ་བ་ཐམས་ཅད་རང་གིས་འབད་པ་དང་། རྩོལ་བ་དང་། བརྩོན་འགྲུས་ལ་རག་ལས་པར་བསྟན་པའི་ཆེད་དུ་སུས་ཀྱང་སློབ་པར་བསྐུལ་བ་མེད་ཀྱང་། ཡི་གེ་སློབ་པ་རྣམས་ཀྱི་ནང་དུ་རང་ཞུགས་སུ་བཞུགས་ནས་སློབ་པ་དང་། ཀློག་པ་དང་། འབྲི་བ་ཐམས་ཅད་ཀྱི་དྲུང་དུ་ཡང་ཚུལ་དེ་ལྟར་མཛད་ནས། འབྲི་བ་དང་ཀློག་པ་ཐམས་ཅད་ཀྱང་མཐར་ཐུག་པར་གྱུར་པ་དང་། ཐོས་པ་དང་བསམ་པ་ལ་སོགས་པ་རབ་ཏུ་བྱུང་བ་རྣམས་ཀྱི་ལས་དང་། དཀར་པོའི་ཕྱོགས་ལ་མ་འགགས་ཤིང་སྟོབས་འཕེལ་བར་མཛད་ནས། དགུང་ལོ་བཅོ་བརྒྱད་ལ་ཡོན་ཏན་རིན་པོ་ཆེ་གཞོན་པའི་དུས་སུ་བསླབ་པར་བྱ་བ་དང་། ཡོན་ཏན་རིན་པོ་ཆེ་དེ་ཡང་ཡོན་ཏན་གྱི་འབྱུང་ཁུངས། སྔོན་གྱི་བྱང་ཆུབ་སེམས་དཔའ་ཆེན་པོ་རིགས་གསུམ་གྱི་མགོན་པོའི་གདན་ས། ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུའི་དགེ་བའི་བཤེས་གཉེན་རྣམས། ཡུལ་དབུས་གཙང་གི་རྒྱལ་ཁམས་ན་ཡོད་པར་བསྟན་པར་བྱ་བའི་ཕྱིར་ཡུལ་དབུས་གཙང་གི་རྒྱལ་ཁམས་སུ་གཤེགས་པ་ལགས་སོ། ། དེ་ཡང་སྔོན་སངས་རྒྱས་བཅོམ་ལྡན་འདས་རྣམས་ཀྱིས་བྱིན་གྱིས་བརླབས་ཤིང་། སྔོན་སྦྱངས་པའི་ལས་ཀྱི་འཕྲོ་ཅན་བསགས་པ་རབ་ཏུ་གྱུར་པ། བསོད་ནམས་ཀྱི་ཚོགས་མཐུ་ཆེན་པོ་དང་ལྡན་པ། རྒྱལ་བའི་བསྟན་པ་ལ་བྱ་བ་རྒྱ་ཆེན་པོ་བྱེད་པའི་སྟོབས་ཡོད་པ། ཕ་བཟང་གི་བུ། རྣོ་ལྕགས་ཀྱི་རྩེ། ཆེ་བའི་བདག་ཉིད་ཅན་རྣམས་ཀྱི་ནང་ནས་ཁྱུ་མ་འཁྱར་ན། ཐོས་བསམ་སྒོམ་གསུམ་གྱི་ཡོན་ཏན་རིན་པོ་ཆེ་འགྲུབ་པ་ལ་ཚེགས་མེད་པར་བསྟན་པར་བྱ་བའི་ཕྱིར། ཕྱག་ན་དར་ཡུག་བཅོ་བརྒྱད་ཡོད་པ་གཅིག་ཀྱང་མ་ལུས་ཁམས་པ་མདོ་སྟོད་སྨད། གནས་པོ་དང་གྲོགས་པོ་བླ་མ་དང་སློབ་དཔོན་ལ་སྤོང་དག་ཏུ་མཛད་པ་ལགས་སོ། ། དེ་ནས་སྐྱི་ཤོད་དུ་གཤེགས་ནས་ཐོས་པ་དང་བསམ་པས་སྤྱི་དང་བྱེ་བྲག་རང་གི་མཚན་ཉིད་ཐམས་ཅད་ལ་སྒྲོ་འདོགས་གཅོད་དགོས་པ་དང་། སྐྱེས་བུ་ཡང་རབ་ཐམས་ཅད་ཀྱི་མཛད་པ་རིག་པའི་གནས་ཀྱིས་རབ་ཏུ་བརྒྱན་པ་ཡིན་པར་བསྟན་པ་དང་། ཕྱི་དང་ནང་གི་སྒྲོ་འདོགས་གཅོད་པ་སངས་རྒྱས་གཉིས་པ་ལྟ་བུའི་པཎྜི་ཏ་གྲུབ་པ་ཐོབ་པ་རྣམས་ཀྱི་དགོངས་པ། བསྟན་བཅོས་རྩོམ་པ་པོ་ཆེན་པོ་རྣམས་ཀྱིས་བསྟན་བཅོས་ལ་ཐོས་པ་དང་བསམ་པ་གལ་ཆེ་བར་བསྟན་པའི་ཕྱིར། ཡོངས་ཀྱི་དགེ་བའི་བཤེས་གཉེན་སྟོད་ལུང་པ་ཆེན་པོ་ལ་སོགས་པ་ཡུལ་དབུས་གཙང་གི་མཁས་པ་ཆེན་པོ་རྣམས་ལས་ལུང་དང་རིགས་པ་ཐམས་ཅད་གསན་ཅིང་ཐུགས་སུ་ཆུད་པར་མཛད་ནས། ལུང་དང་རིགས་པའི་དབང་ཕྱུག་ཆེན་པོར་བཞུགས་པ་ལགས་སོ། ། དོན་གྱི་སྙིང་པོ་ཐེག་པ་ཆེན་པོ་གསང་སྔགས་རྡོ་རྗེ་ཐེག་པའི་རྒྱུད་སྡེ་རིན་པོ་ཆེའི་མངའ་བདག་ཏུ་གྱུར་པ་རྣམས་ལ། ཐོས་པ་དང་བསམ་པ་མཐར་ཐུག་པར་མཛད་ཅིང་། རྡོ་རྗེ་ཐེག་པའི་མངའ་བདག་ཏུ་གྱུར་ནས་བཞུགས་པ་ལགས་སོ། ། དེ་ནས་བདེ་བར་གཤེགས་པའི་གསུང་རབ་རྒྱ་མཚོ་ཆེན་པོ་ལྟ་བུ་ལས་སྙིང་པོར་གྱུར་པ་དོན་དུ་གཉེར་བྱ་འོ་མའི་ཐིགས་པ་གཅིག་པོ་ལྟ་བུ། རྣལ་འབྱོར་གྱི་དབང་ཕྱུག་ཉམས་མྱོང་དང་རྟོགས་པ་ཅན་རྣམས་ལ་ཡོད་པར་དགོངས་ཤིང་དེ་བསྟེན་པར་བྱ་བའི་ཆེད་དུ། གྲུབ་པ་ཐོབ་པའི་རྣལ་འབྱོར་གྱི་དབང་ཕྱུག་ཆེན་པོ་རྗེ་བཙུན་དཔལ་རྒ་ལོ་དང་། བྱང་ཆུབ་སེམས་དཔའ་ཟླ་བ་རྒྱལ་མཚན་དང་། ཇོ་མོ་ལྷ་རྗེ་ལ་སོགས་པ་རྣམས་ལས་གདམས་ངག་དང་རྗེས་སུ་བསྟན་པ་མཐར་ཐུག་པ་མ་ལུས་པར་གསན་པ་ལ། དེ་ཡང་བྱང་ཆུབ་སེམས་དཔའ་ཆེན་པོ་ནོར་བཟང་ལྟར། ཕ་ཇོ་དང་མ་ཇོ་དང་། ཡོན་ཏན་ཅན་ལ་གདམས་ངག་མེད་པའི་བླ་མ་བཟང་ངན་མེད་པར་ཐམས་ཅད་ལས་གདམས་ངག་ཞུས་པས། གདམས་ངག་གི་བེའུ་བུམ། དཔལ་གྱི་ཕག་མོ་གྲུ་ནས་དཔལ་ཆུ་བོ་རིར་སྦྲེངས་ཀྱང་མི་ཟད་པ་མངའ་བར་གྲགས་པ་ལགས་སོ། ། དེར་ཡང་དུས་གསུམ་གྱི་སངས་རྒྱས་ཐམས་ཅད་ཀྱི་དགོངས་པ། བསླབ་པ་རིན་པོ་ཆེ་རྣམ་པ་གསུམ་སངས་རྒྱས་ཀྱི་རྨང་རྡོ་ཡིན་པ་དང་། གདམས་ངག་དང་རྗེས་སུ་བསྟན་པ་ཉམས་སུ་ལེན་པ་རྣམས་ལ། ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེ་དང་བྲལ་བའི་གདམས་ངག་གིས་ཡོན་ཏན་སྐྱེད་པར་མི་ནུས་ཏེ། ཕུབ་མ་རྡུང་བ་དང་ཁྱད་པར་མེད་པར་དགོངས་ཤིང་བསྟན་པའི་ཕྱིར། རྗེ་ས་སྐྱ་བ་ཆེན་པོས་དབང་བསྐུར་བའི་དུས་སུ། ཚོགས་ཀྱི་འཁོར་ལོའི་ཆང་ལྗགས་ལ་མ་བཏང་ཅིང་བུ་རམ་ལ་རུང་ཆུ་བཏབ་ནས་གསོལ་བ་དང་། གདམས་ངག་པ་རྣམས་ཀྱི་རང་སྤྱོད་ཐ་དད་པ་རྣམས་ལ། གང་གིས་ཀྱང་གཡོ་བ་མེད་པར་རྡོ་རྗེའི་རི་ལྟ་བུར་བཞུགས་པ་ལགས་སོ། ། ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེ་ལ་རང་གི་སྲོག་ལ་བབ་ཀྱང་ཐུབ་པ་ཆེན་པོས་བཅས་པའི་བསླབ་པའི་གཞི་ཤིན་ཏུ་ཕྲ་བ་ཡན་ཆད་ལ་འཛེམ་པར་དགོངས་ཤིང་ཐུགས་སུ་ཆུད་ནས། རྒྱལ་བའི་བསྟན་པ་ལ་རབ་ཏུ་གཤེགས་ནས། མྱ་ངན་འདས་པ་ཆེན་པོ་མྱ་ངན་ལས་མ་འདས་ཀྱི་བར་དུ། ཡུལ་དབུས་གཙང་ས་ངན་ཡང་། སྐྱོ་ཚྭའི་རྡོར་ཚིལ་བུ་བཏབ་པ་གཅིག་ཀྱང་ཞལ་དུ་གསོལ་བ་མ་མྱོང་ཞིང་། སྐུའི་དཀྱིལ་འཁོར་ལ་སྐུ་འགག་བརྗེ་བའི་དུས་མ་གཏོགས་པར་སྐུ་རགས་འགྲོལ་མ་མྱོང་བ་དང་། རུས་པའི་ཚ་བ་ཞིག་ཉེ་གནས་ཀྱི་དྲངས་པ་གསོལ་བ་དང་དགེ་སློང་བཞི་སྡེ་ལ་བཤགས་བསྡོམ་མཛད་པ་དང་། རྟ་དང་ཕྱུགས་མ་ལ་སོགས་པ་དངོས་པོ་ཐམས་ཅད་འཛིན་པ་མི་མངའ་བ་ལ་སོགས་པ། མདོར་ན་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་བའི་མངའ་བདག་ཏུ་གྱུར་པ་དང་། རབ་ཏུ་གཤེགས་ཤིང་མྱ་ངན་ལས་མ་འདས་ཀྱི་བར་དུ་འགྲོ་བ་མཐོ་དམན་མེད་པ་ཐམས་ཅད་ཀྱི་ཁུར་འཁུར་ཞིང་། སྐྱེས་བུ་དམ་པ་ཐམས་ཅད་བཀུར་བས་ཡོན་ཏན་རིན་པོ་ཆེ་བུམ་པ་གང་བྱོའི་ཚུལ་དུ་འོང་ཞིང་། སངས་རྒྱས་ཀྱི་ཡོན་ཏན་ཐམས་ཅད་འགྲུབ་པར་དགོངས་ནས། འགྲོ་བ་ཐམས་ཅད་ཀྱི་བྲན་ལྟ་བུར་མཛད་ཅིང་། དཀའ་བའི་ཁུར་ཐམས་ཅད་བསྣམས་པ་ལ། དྲིན་བརྩི་བ་དང་། ལན་བགྲང་བ་མེད་པས་རབ་ཏུ་གཤེགས་ནས། རབ་ཏུ་བྱུང་བ་ཐམས་ཅད་ཀྱི་ཁུར་བསྣམས་ཤིང་དཀའ་བ་དང་དུ་བཞེས་པས། གཙུག་གི་ནོར་བུ་རིན་པོ་ཆེ་ལྟ་བུར་རྒྱན་དུ་གྱུར་པ་དང་། གྲྭ་སར་བཞུགས་པའི་དུས་སུ་ང་རྒྱལ་དང་ཁེངས་པ་སྤངས་ཤིང་བརྟུལ་བུ་ལྟ་བུར་མཛད་ནས། དམན་པ་དང་མཆོག་གི་བྱ་བ་ཐམས་ཅད་དང་དུ་བཞེས་པ་དང་། ཆབ་གདན་འདྲེན་པ་དང་། ཐལ་བ་གཤེགས་སུ་གསོལ་བ་དང་། རབ་ཏུ་བྱུང་བ་རྣམས་ཀྱི་བཤོས་ལྷག་མི་རུང་བ་ལེགས་པར་མཛད་ནས་གསོལ་བ་དང་། ཚན་པོ་ཆེའི་སྟོབས་རབ་ཏུ་བརྙེས་པས། དམན་པ་དང་མཆོག་རྣམས་ཀྱི་ཁྲེས་པོ་ཆེན་པོ་བསྣམས་ཤིང་གཤེགས་པ་ལ་ངོ་ལྐོག་དང་སྐྱོ་དུབ་མེད་པར་མཛད་པ་དང་། ཐུབ་པའི་བསྟན་པ་ལ་ཐོས་བསམ་སྒོམ་གསུམ་དོན་དུ་གཉེར་བ་རྣམས་ཀྱིས། སྦྱངས་པའི་ཡོན་ཏན་གྱི་བརྟུལ་ཞུགས་ཉམས་སུ་མ་བླངས་པར། ཇག་ཆོམ་པོ། ཚོང་ཁེ་སྐྱེད། ཞིང་རྨོ་རྐོ། འབྲོག་བེའུ་ལུག་སྐྱོང་བས། ཐོས་བསམ་སྒོམ་གསུམ་གྱི་ཡོན་ཏན་མི་འབྱུང་བར་དགོངས་ནས། བསོད་སྙོམས་པ་ཆེན་པོ་སྦྱངས་པའི་ཡོན་ཏན་དང་ལྡན་པར་མཛད་པ་དང་། དེ་ལྟར་ཆེ་བའི་ཡོན་ཏན་དཔག་ཏུ་མེད་པ་ཐམས་ཅད་ཀྱི་ཕ་རོལ་ཏུ་ཕྱིན་ཅིང་། བསླབ་པ་རིན་པོ་ཆེ་རྣམ་པ་གསུམ་དང་། ཐོས་བསམ་སྒོམ་གསུམ་གྱི་ཡོན་ཏན་ཐམས་ཅད་ལ་འགྲན་གྱིས་དོ་ཟླ་དང་བྲལ་བར་གྱུར་ཀྱང་། མཚན་ཉིད་དང་ལྡན་པའི་བླ་མ་བདེ་བླག་ཏུ་རྙེད་ན་མ་འཁྲུལ་བའི་ཆོས་ཀྱི་མིག་གིས་རྩ་བའི་བླ་མ་དམ་པར་གཟུང་བར་བྱ་བ་དང་། སློབ་མ་མཚན་ཉིད་དང་ལྡན་པ་སྐྱོན་དག་པ་དང་། ཡོན་ཏན་རིན་པོ་ཆེ་རྒྱུད་ལ་སྐྱེ་བར་གཟིགས་ན། ཚེགས་ལ་མི་ལྟ་བར། དན་གྲོགས་བྱ་བར་བསྟན་པའི་ཕྱིར་མཁན་པོ་རིན་པོ་ཆེའི་ཞབས་ཏོག་ཏུ་མཛད་ནས་དྭགས་ལྷ་སྒམ་པོར་བྱོན་ཏེ། དྲི་བ་ཚིག་གསུམ་གྱིས་རང་བྱུང་གི་ཡེ་ཤེས་ཐུགས་ལ་ཤར་ནས། ཆོས་སྤྱི་དང་རང་གི་མཚན་ཉིད་ཐམས་ཅད་ཀྱི་དོན་ཐག་ཀྱང་དེར་ཆོད། གདམས་ངག་དང་རྗེས་སུ་བསྟན་པ་ཐམས་ཅད་ནི་ཕྱི་ཤུན་དང་སྦུན་བུར་སོང་། བླ་མ་བཙལ་སེམས་ཀྱི་སྤྲོས་པ་ཡང་དེར་ཆད། གདམས་ངག་བཙལ་སེམས་ཀྱི་རེ་འདོད་ཀྱང་དེར་ཞི། བླ་མ་ལ་སངས་རྒྱས་སུ་ཡང་དེར་མཐོང་། བྱ་བྱེད་ཀྱི་སྤྲོས་པ་ཡང་དེར་ཆོད་པ་ལགས་ཏེ། དེ་ལྟར་ཡང་། ཉམས་མྱོང་ལ་ཞེན་པ་མ་མཆིས་ན། ། དཔེ་ཆ་ལ་ཆགས་པ་ག་ལ་མཆིས། ། ཇི་སྙེད་ཀྱི་གྲོང་ཁྱེར་མ་ཟད་ན། ། བཟའ་རྒྱུ་ལ་ཟད་པ་མ་མཆིས་པས། ། ལྟོགས་ཀྱི་དོགས་པ་ག་ལ་མཆིས། ། ཤི་ས་བརླ་གང་འདྲ་བ་ལ། ། ཡུལ་ཕྱོགས་ལ་དམིགས་པ་ག་ལ་མཆིས། ། ཞེས་པ་དང་། དཔོན་སློབ་ཀྱི་རྟེན་འབྲེལ་འཛོམ་ན། བསྟེན་ཡུན་རིང་ཐུང་མེད་པར་ཡོན་ཏན་བུམ་པ་གང་བྱོའི་ཚུལ་དུ་འབྱུང་བ་ཡིན་ནོ། ། ཞེས་བསྟན་པའི་ཕྱིར་དགུང་ལོ་གཉིས་སྒམ་པོར་བཞུགས་པ་ལས། སྒམ་པོ་པ་ཆེན་པོ་ལ་མོས་གུས་ལྟ་ཨ་ཅང་ཆེས་ཏེ། བཞེས་པ་ཡན་ཆན་ལ་ཡང་མོས་གུས་མཐར་ཐུག་པ་མཛད་ཅིང་། ཉེ་གནས་དང་གྲྭ་དཔོན་ཐམས་ཅད་ལ་བླ་མ་དམ་པར་བཀུར་བ་དང་། སྤྱིར་ཡང་དགེ་འདུན་ཐམས་ཅད་ནི་སྟོན་པ་དངོས་དང་འདྲ་བར་མཛད་ཅིང་། ཉིད་པས་བསླབ་པ་བགྲེས་པ་ཐམས་ཅད་ལ་ནི་ཕྱག་མཛད། གཞོན་པའི་དགེ་སློང་བཞི་སྡེ་ཡན་ཆད་ལ་ནི་ཕྱགདགེ་ཚུལ་བཞི་སྡེ་ལ་ནི་ལྡང་བ་དང་། ཆོས་ཚིག་གཅིག་པ་ཡན་ཆད། གསུང་རབ་ཐམས་ཅད་ལ་ནི་ཕྱག་དང་ལྡང་བ་དང་བསུ་བ། བླ་མ་དང་སངས་རྒྱས་ཀྱི་སྐུ་འབག་ལ་ནི་སྐད་ཅིག་ཀྱང་མི་འབྲལ་བར་མཛད་པ། སྐྱབས་སུ་འགྲོ་བའི་བསླབ་བྱ་མཐའ་དག་མ་བྲལ་བར་གྱིས་ཤིག་པར་བསྟན་པ་དང་། དེ་ཡང་ཐུབ་པ་ཆེན་པོས་ཡོན་ཏན་གྱི་རྒྱ་མཚོ་ཆེན་པོར་ཆུ་བོ་ཐམས་ཅད་འབབ་པ་དང་། པདྨའི་མཚོ་ལ་ངང་པ་འདུ་བ་ཇི་བཞིན་དུ་སློབ་མའི་ཚོགས་དཔག་ཏུ་མེད་པ་འདུས་པ་རྣམས་ལ་བསྐྱང་བར་མཛད་པའི་ཚུལ་ལུགས། གསོལ་རྒྱུའི་ངོས་ནས་ཐབ་ཆུང་དང་། སྒེའུ་ཆུང་དང་། གཡོས་ཆུང་ལ་སོགས་པ་ཞིམ་ཞིམ་པོ་དང་བསྟར་བསྟར་པོ་སྣ་གཅིག་ཀྱང་མི་མཛད་པར། དགེ་འདུན་གྱི་རྒྱུགས་མ་ཇི་ལྟར་གསོལ་བ་དེ་ཁོ་ན་ཉིད་ལས་གཞན་དུ་མི་མཛད་པ་དང་། སྐུ་འགག་རྙིང་པ་དཀྲུས་ནས་གསོལ་བ་ལ། སྙིང་ཉེ་བའི་ཉེ་གནས་ཀྱིས་གསོལ་བ་བཏབ་ནས། རྫས་དང་ཡོ་བྱད་ཀྱི་དངོས་པོ་ནི་འདི་ཙམ་ཡོད། སྐུ་འགག་གསར་པ་རེ་གསོལ་བར་ཞུ་དང་ཞུས་པས། ཁྱོད་ཀྱིས་ཅི་ཡོད་པར་མཐོང་། ཁོ་བོ་དགེ་འདུན་གྱི་ཚོགས་སྐྱོང་བ་ཡིན་གསུངས་ནས། ཕུན་སུམ་ཚོགས་པ་ཇི་ལྟར་དུ་མངའ་བ་ཐམས་ཅད་ཀྱི་ཡོད་པ་ལ་ཕྱུག་སྣོན་མི་འདེབས། མེད་པ་ལྟོགས་གྲིར་མི་གསོད། ཡོན་བདག་གི་སྣམ་ཕྲག་མི་འགེངས། འབུལ་བ་ལ་ཐེབས་ལེན་མི་མཛད། མ་བསྔོས་པར་ཆུད་ཟོས་སུ་མི་གཏོང་བར། ཐོས་བསམ་སྒོམ་གསུམ་གྱི་ཡོན་ཏན་གྱི་ཆུ་བོས་སྐལ་པ་དང་ལྡན་པའི་སྣོད་འགེངས་པར་མཛད་པ་དང་། ཐོས་པ་དང་བསམ་པའི་ཡོན་ཏན་རིན་པོ་ཆེ་མཐར་ཐུག་ཀྱང་སྒྲུབ་པ་ཉམས་སུ་ལེན་པའི་རྣམ་པར་ཐར་པ་ཉམས་སུ་ལེན་པའི་ཚུལ་ལུགས་བསྟན་པའི་ཕྱིར། དགེ་བའི་བཤེས་གཉེན་རླངས་སེང་གེ་རྒྱལ་མཚན་གྱིས། རིན་པོ་ཆེ་ཉིད་ཀྱི་རྣམ་པར་ཐར་པ་མཛད་པའི་ཚུལ་ལུགས་ཞིག་འགྲོ་ཆོས་སུ་བྱས་པས། ཁོ་བོ་ལ་ཡོན་ཏན་གྱི་རྣམ་པར་ཐར་པ་བཤད་རྒྱུ་མེད། ཚེ་འདིའི་རྣམ་པར་རྟོག་པ་ནི་སྐྱེ་མ་མྱོང་། ཐོས་བསམ་གྱི་གྲྭ་སར་ཡང་ཐུན་བཞིའི་རྣལ་འབྱོར་མ་ཆག་པ་ཡིན་གསུང་སྐད། དགེ་བའི་བཤེས་གཉེན་རྨར་སྟོན་འཇམ་དང་། ཆུང་པོ་གྲོགས་ཀྱི་དཔོན་སློབ་ཡིན་པ་ལ། རིན་པོ་ཆེ་ཡོན་ཏན་ཆེ། སངས་རྒྱས་ཡིན་བྱས་པ་ལ། སངས་རྒྱས་མིན་ནས་ཐ་མལ་པ་ཞིག་གིས་བསྒྲུབས་ཀྱང་། བརྩོན་འགྲུས་དང་འབད་པ་ཆེན་པོ་དེ་ཚོད་ཀྱིས་ཡོན་ཏན་གྱི་ཚོགས་འདི་ཙམ་པ་འོང་དགོས། ཐག་རྀང་པོར་གཤེགས་བཞུད་མཛད། འོ་བརྒྱལ། ཐང་ཆད་གཞན་ཐམས་ཅད་རོ་ཉལ་བྱེད་པའི་དུས་སུ། མཚན་རིང་པོར་ཙོག་པུར་མཛད་ནས་གདན་གྱི་སོག་མ་རྣམས་ཀྱང་ཕྱེ་མར་བརླགས་གསུངས་སྐད། ཞལ་སྔ་ནས་ཀྱང་། ཁོ་བོ་བླ་མ་ཞུ་གཡས་ལྟ་བུར་ལྡོམ་བུ་བ་ཞིག་བྱེད་པ་ཡིན་པ་ལ། དུས་དེང་སང་འདི་འདྲ་བ་ཞིག་ཏུ་སོང་གསུངས་ནས། ཐུགས་མ་རངས་པའི་བཀའ་བསྩལ་གསུང་སྟེ། དེ་ཡང་དོན་གྱིས་ན་སེམས་ཅན་ཐམས་ཅད་ཀྱི་དོན་དུ་སྒྲུབ་པ་སྙིང་པོར་མཛད་པ་འབའ་ཞིག་གི་ཞེ་བཅད་ཀྱིས། སྒྲུབ་པ་རུས་སུ་ཐོན་པའི་དུས་སུ་འདག་རྒྱུ་ཉོན་མོངས་པ་དུག་རྣམ་པ་ལྔ་ནི་རང་སར་དགབྱམས་པ་དང་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་རང་འཁྲིས་མེད་པའི་སྟོབས་ནི་ཐོབ། གཏོང་བ་དང་ཡོངས་སུ་གཏོང་བ་དང་གཏོང་བ་ཆེན་པོས་འགྲོ་བ་སྨིན་པར་བྱེད་པའི་ཐབས་ལ་ནི་མཁས། བདག་དང་བདག་གི་ཞེས་པ་དང་། གཟུང་བ་དང་འཛིན་པའི་སྤྲོས་པ་ཐམས་ཅད་ནི་ཆད། རང་གཞན་མ་ལུས་པ་ཐམས་ཅད